Câțiva cai şi măgari au avut norocul s-o întâlnească joi, 9 mai, pe Regia Camilla în cadrul unei recepţii cu specific ecvestru pe care soţia suveranului britanic a găzduit-o la Palatul Buckingham în beneficiul unei organizaţii de caritate, informează DPA. Mai mult, două dintre animale au fost hănite de Regină cu morcovi.
Regina Camilla s-a întâlnit cu măgăruşul Alfie şi cu LaLa, un ponei Shetland, alături de susţinători faimoşi ai organizaţiei de caritate Brooke, care şi-a celebrat joi, 9 mai, cea de-a 90-a aniversare.
Soţia regelui Charles al III-lea deţine din anul 2006 funcţia de preşedinte al acestei organizaţii britanice de anvergură internaţională, care militează pentru protejarea şi îmbunătăţirea condiţiilor de viaţă ale cailor, măgarilor şi a catârilor.
Înfiinţată în 1934, iniţial cu scopul de salvare a cailor abandonaţi după Primul Război Mondial, organizaţia Brooke a ajutat de-a lungul anilor peste 1,4 milioane de animale de tracţiune şi deţine în prezent filiale în 15 ţări de pe trei continente.
Regina Camilla a putut să constate la faţa locului activitatea organizaţiei atunci când a vizitat un club de îngrijire a măgarilor în timpul unei vizite de stat întreprinse anul trecut în Kenya.
Joi, ea a făcut cunoştinţă cu măgăruşul Alfie şi cu poneiul LaLa în curtea Palatului Buckingham, unde a rupt un morcov în două bucăţi. "Eşti lacom, Alfie?", a întrebat ea în timp ce hrănea măgăruşul.
Apoi, regina Camilla a mângâiat-o pe LaLa pe nas şi pe spate şi i-a oferit mai mulţi morcovi, înainte de a hrăni şi câţiva cai.
Regina a participat apoi la o recepţie organizată în Bow Room, unde s-a întâlnit cu mai mulţi invitaţi celebri, inclusiv cu jurnalistul de televiziune Alastair Stewart şi fosta prezentatoare de ştiri Angela Rippon, cu personalul organizaţiei de caritate Brooke şi cu Ann Searight, nepoata fondatorului acestei asociaţii.
După ce i s-a arătat un scurt videoclip, regina Camilla a tăiat un tort aniversar dedicat organizaţiei Brooke şi a primit un cadou înrămat.
În cadrul unui scurt discurs, ea a spus: "Vă mulţumesc tuturor pentru sprijin. Brooke este cea mai remarcabilă organizaţie de caritate".
Recepţia de joi a avut loc după ce regina Camilla a găzduit miercuri şi primul garden-party organizat în acest an la Palatul Buckingham, alături de regele Charles al III-lea şi de alţi membri ai familiei regale britanice.